Solidariteit ‘xenofobies, bitter’ oor Kubane – regeringMinister Lindiwe Sisulu (Foto: Verskaf/Departement van internasionale betrekkinge en samewerking/Katlholo Maifadi) Die departement van menslike nedersettings, water en sanitasie sê Solidariteit se voortgesette hofstryd teen die regering oor die invoer van Kubaanse ingenieurs grens aan vreemdelinghaat en bitterheid teenoor die mense van Kuba. Solidariteit het vandeesweek aangekondig dat hy nié sy beplande regsaksie teen dié departement in verband met die ingenieurs sal onttrek nie, maar eerder “verskerp”. Die vakbond het Dinsdag tydens ’n mediakonferensie gesê hy het inligting bekom wat hom daartoe in staat stel om voort te gaan met sy hofaansoek om die besluit van die minister om 24 Kubaanse ingenieurs in te voer, ongeldig te laat verklaar. Volgens Solidariteit dui dié inligting daarop dat die departement die publiek oor die kwessie probeer mislei het. Die departement het egter Dinsdag in ’n verklaring gesê inligting wat Solidariteit onthul het, is wel deur die departement by die hof ingedien en dui dus daarop dat hy dit nie vir die publiek probeer wegsteek het nie. Volgens die departement wil Solidariteit met sy hersieningsaansoek “goedkoop politieke punte aanteken”. Solidariteit het bekendgemaak dat hy ondertekende dienskontrakte onder oë gehad het, wat bewys dat die Kubaanse ingenieurs wel deur die Suid-Afrikaanse regering in diens geneem is en dat hulle salarisse met byvoordele gaan ontvang. Dít nadat minister Lindiwe Sisulu herhaaldelik gesê het dié ingenieurs is nie werknemers van haar departement nie en sal nie salarisse verdien nie. Volgens die kontrakte gaan die Kubane wel ingenieursdienste lewer en nie bloot as mentors optree – soos Sisulu al in die verlede gesê het – nie. Die ingenieurs gaan ook R300 000 per jaar meer as ŉ plaaslike ingenieur betaal word, indien byvoordele ingereken word. Solidariteit het ook bekendgemaak dat belastingbetalers ongeveer R75 miljoen vir die Kubaanse projek gaan opdok, en nie R64 miljoen soos vroeër aangevoer is nie. Die departement sê hy sal nie sy jarelange verhouding met Kuba verbreek nie. “Die Kubane het ŉ deurslaggewende rol tydens Suid-Afrika se bevrydingstryd gespeel. Die historiese bande tussen die twee lande is al voor 1994 gevorm,” het die departement gesê. “Die departement wag in spanning vir die hofstryd sodat die saak vir eens en vir altyd afgehandel kan word.”